***Projekts***

**Informatīvais ziņojums**

**“Par Paralimpiskā sporta centra izveidi Latvijā”**

**2017.gads**

**I Ievads**

Labklājības ministrijas (turpmāk – LM) nolikuma[[1]](#footnote-1) 1.punktā ir noteikts, ka LM ir vadošā valsts pārvaldes iestāde personu ar invaliditāti vienlīdzīgu iespēju jomā. Sporta likuma 6.panta pirmās daļas pirmais apakšpunkts nosaka, ka LM sadarbībā ar Izglītības un zinātnes ministriju (turpmāk – IZM) atbalsta Latvijas Paralimpisko komiteju un tās izstrādātās programmas, kā arī veicina sportistu invalīdu aprūpes programmu īstenošanu. Lai gan saskaņā ar Sporta likuma 5.panta pirmo daļu valsts pārvaldes funkcijas sporta nozarē pilda IZM, attiecībā uz cilvēkiem ar invaliditāti pastāv īpaša LM kompetence, ko tā realizē arī attiecībā uz šīs mērķa grupas jautājumiem sporta jomā gan sadarbojoties ar IZM un citām valsts pārvaldes iestādēm, gan sadarbojoties ar nevalstiskajām organizācijām, īpaši biedrību “Latvijas Paralimpiskā komiteja” (turpmāk – Paralimpiskā komiteja).

Pielāgotās fiziskās aktivitātes veicina cilvēku ar invaliditāti līdzdarbošanos sabiedrībā un sniedz viņiem iespēju atrast sevī pozitīvu identitāti un nostiprināt pašvērtību[[2]](#footnote-2). Šis vērtējums, kas ir ietverts Sporta politikas pamatnostādnēs, norāda uz labumu, ko fiziskās aktivitātes sniedz (varētu sniegt) cilvēkiem ar invaliditāti. Tas apliecina, ka, nodarbojoties ar fiziskajām aktivitātēm, personas ar invaliditāti palīdz sev, un ar to pozitīvi ietekmē arī LM darbības pamatuzdevumu - nodrošināt šai sabiedrības daļai vienlīdzīgas iespējas.

Paralimpiskā komiteja ir vērusies Latvijas Nacionālajā sporta padomē[[3]](#footnote-3) ar priekšlikumu par Paralimpiskā sporta centra izveidi Latvijā. Šī iniciatīva paredz izveidot vienkopus esošu infrastruktūru, kas būtu vienīgā tāda tipa infrastruktūra Latvijā, kas ir projektēta konkrēti priekš pielāgotā sporta un cilvēkiem ar invaliditāti. Tas būtu sporta centrs, kur pasaules līmenī varēs trenēties Latvijas paralimpieši, un vieta fiziskajām aktivitātēm, priekšroku dodot cilvēkiem ar invaliditāti. Paralimpiskās komitejas priekšlikums Nacionālajā sporta padomē tika konceptuāli atbalstīts, un tika nolemts sadarbībā ar Labklājības ministriju turpināt projekta pamatojuma un aprēķinu izstrādes procesu.

**II Situācijas raksturojums**

Paralimpiskā komiteja koordinē Latvijā atzīto invalīdu sporta federāciju darbību Starptautiskajā Paralimpiskajā komitejā pārstāvētajos, kā arī citos invalīdu sporta veidos. Tā arī pārstāv un īsteno invalīdu sporta intereses. Paralimpiskās komiteja savā darbībā ir pielāgotā sporta un paraolimpiskās kustības centrs Latvijā, kas rūpējas par invalīdu sporta veidu attīstību un popularizē sportu kā daudzpusīgu rehabilitācijas un sociālās integrācijas līdzekli. Pielāgotajā sportā šobrīd Latvijā ir iesaistītas 20 sporta federācijas, kuras pārstāv aptuveni tādu pašu skaitu sporta veidu.

Para sporta pieejamība Latvijā

Šobrīd para sporta attīstība Latvijā ir fragmentāra un lielā mērā balstīta uz katra sportista individuālajām finansiālajām spējām nodrošināt sev regulārus treniņus. Tā kā nav sporta kompleksa, kas pilnībā būtu piemērots cilvēkiem ar kustību traucējumiem, nav iespējama, piemēram, plānveida komandas para sporta attīstība, jo bez sporta zāles ir nepieciešama pielāgota infrastruktūra, tajā skaitā arī naktsmītnes. Vairums sporta būvju ir tikai daļēji pielāgotas sportistiem ar kustību traucējumiem, bet vēl mazāk ir tādu treniņu vietu, kurām samērīgā attālumā būtu naktsmītnes cilvēkiem ar invaliditāti. Ļoti sarežģīti šobrīd Latvijā rīkot vairāku dienu sporta treniņnometnes nedēļas vai 10 dienu garumā. Praktiski nav iespējams nodrošināt cilvēku ar invaliditāti vajadzībām piemērotas sporta, dzīvošanas un ēdināšanas infrastruktūras pieejamību līdz ar ārstu, fizioterapeitu un citu speciālistu uzraudzību.

Paralimpiskā sporta centra iecere

Paralimpiskā sporta centra izveides nepieciešamība ir ilgstoši bijusi Paralimpiskās komitejas prioritāte. To kā labāko risinājumu pielāgotā sporta pieejamības nodrošināšanai atbalsta visas Latvijas paraolimpisko sporta veidu organizācijas. Līdz šim ieceres viens no galvenajiem šķēršļiem ieceres virzībai ir bijis piemērota zemes gabala neesamība, kur izveidot nepieciešamo infrastruktūru. 2017.gada pirmajā pusē Paralimpiskā komiteja saņēma piedāvājumu no ASV dzīvojošas latviešu trimdiniecies iegādāties viņai piederošas zemes vienības Bišumuižas apkaimē ar kopējo platību 4,19 ha (kadastra numurs 0100 073 2105; 0100 073 2106; 0100 073 00180. Šis piedāvājums ir tieši saistīts ar Paralimpiskā sporta centra izveides iniciatīvu, ko zemes īpašniece vēlas personīgi atbalstīt, un ir apņēmusies atsavināt sev piederošo zemi Paralimpiskajai komitejai projekta attīstības vajadzībām. Līdz ar to Paralimpiskā sporta centra izveide ir iecerēta Pārdaugavā Bišumuižas apkaimē uz zemes vienībām, kas atrodas starp Ceraukstes ielu, Gulbju ielu, Padures ielu un Stabules ielu. Tā kā uz šīs zemes nav nekāda iepriekšējā apbūve, tā ir ļoti piemērots liela multifunkcionāla centra projektam. Vietai piekļuve ir iespējama no vairākām pusēm, t. sk. ērti no Daugavas labā krasta pār Dienvidu tiltu.

Konsultācijas ar valsts institūcijām un nevalstiskajām organizācijām

Projekta iecere ir prezentēta Nacionālajā sporta padomē 2017. gada 29. martā, kur tā tika konceptuāli atbalstīta. Nacionālajā sporta padomē ir pārstāvēta Veselības ministrija, Izglītības un zinātnes ministrija, Aizsardzības ministrija un Labklājības ministrija, kā arī Latvijas Olimpiskā komiteja, Latvijas Olimpiskā vienība, Latvijas Komandu sporta spēļu asociācija un citas sporta NVO.

**III Paralimpiskā sporta centra izveides risinājums**

Ziņojumā iekļauts provizorisks Paralimpiskā sporta centra izveides risinājums, kas ir balstīts uz Paralimpiskās komitejas pieredzi, pieņēmumiem un pasaules praksi para sporta organizēšanā. Izvirzītie risinājumi tiks detalizēti izvērtēti un pamatoti no finanšu, sociālekonomiskā, funkcionālā u.c. aspektiem, ko ir paredzēts darīt projekta izpētes etapā, izstrādājot būvprojektu minimālajā sastāvā un biznesa plānu. Šis darbs, piesaistot sporta infrastruktūras plānošanas un vadīšanas profesionāļus, tiks veikts šī gada beigās un nākamā gada sākumā.

Paralimpiskā sporta centra izveide ir jāsāk ar centra teritorijas telpisko plānošanu, izveidojot teritorijai un nepieciešamajai funkcionalitātei atbilstošu plānojumu, sākuma stadijā veicot telpu programmu precizēšanu, būvniecības meta izstrādi, ūdens patēriņa, kanalizācijas, elektrības jaudu aprēķinu, transporta kustības/stāvvietu izvietojuma analīzi, tīklu shēmas un tehnisko noteikumu saņemšanu. Sākotnējā etapā tiks veiktas pārrunas ar Rīgas pilsētu par infrastruktūras – pievadceļu, komunikāciju – izveidi, labiekārtošanu. Tāmē tiek iekļautas šo darbu provizoriskās izmaksas, taču ar pašvaldību jāvienojas par finanšu avotiem.

***1.tabula. Provizoriskais Paralimpiskā sporta centrā objektu saraksts un investīciju apjoms***

| **Nr. p.k.** | **Objekts** | **Apraksts** | **Investīcijas, milj. EUR ar PVN** |
| --- | --- | --- | --- |
| 1. | Zemes iegāde | Zemes kadastra numurs 0100 073 2105; 0100 073 2106; 0100  073 0018 (kopējā platība 4,1951ha) iegāde | 0,55 |
| 2. | Tehniskais projekts | * Teritorijas telpiskais plānojums * Telpu programmu precizēšana * Būvniecības meta izstrāde * Ūdens patēriņa, kanalizācijas aprēķins * Elektrības jaudu aprēķins * Transporta kustības/stāvvietu izvietojuma analīze * Tīklu shēmas un tehnisko noteikumu saņemšana | 0,05 |
| 3. | Būvprojekts | * Izpētes (topogrāfiskā, ģeotehniskā) * Arhitektūras risinājumi, interjers * Inženierrisinājumi konstrukcijām * Iekšējo un ārējo tīklu risinājumi * Būvdarbu apjoms * Izmaksu aprēķins | 0,5 |
| 4. | Amfiteātra tipa stadions (1600 skatītāju sēdvietas) | * Stadiona centrālā vieglatlētikas sporta laukuma izveidošana | 1,2 |
| 5. | Vieglatlētikas iesildīšanās/  treniņu stadions | * Starptautiskajām prasībām atbilstoša vieglatlētikas iesildīšanās/treniņu stadiona izveidošana | 0,6 |
| 6. | Pārvietojamu sēdvietu/tribīņu izveide | * Tribīņu un palīgtelpu, piemēram, sanitārā mezgla izbūve, ģērbtuvju u.c. tehnisko telpu izbūve. | 0,9 |
| 7. | Viesnīca/  Naktsmītnes (160 personām), administrācijas ēka | * Paredzēts izveidot cilvēkiem ar invaliditāti pielāgotas naktsmītnes * Administratīvais korpuss * Ēdināšanas telpas | 1,9 |
| 8. | Multifunkcionāla halle | * Basketbola laukums, sēdvolejbols, boccia, ratiņpaukošana, pauerliftings,golbols, zāles futbols, florbols, mehāniskā airēšana, galda teniss, ratiņteniss, vispārattīstošās fiziskās aktivitātes un tml. | 4,5 |
| 9. | Teritorijas inženierkomunikācijas,  inženierbūves  labiekārtošana | * Izbūvētas jaunas, teritorijas vajadzībām atbilstošas inženierkomunikācijas (iekšējie un ārējie tīkli). * Piebraucamo ceļu un laukumu izbūve, mazo arhitektūras formu uzstādīšana un teritorijā nepieciešamo apstādījumu ierīkošana. * Citas inženierbūves | 1,1 |
| 10. | Ārpus teritorijas inženierkomuni-  kācijas un inženierbūves[[4]](#footnote-4) | * Sakārtotas inženierkomunikāciju (ārējo tīklu) pieslēguma vietas un veikti citi inženierkomunikāciju un transporta plūsmas risinājumu uzlabojumi. | 2,00 |
| KOPĀ | | | 13,3 |

***2.tabula. Izmaksu pozīciju finansējuma avoti***

| **Izmaksu pozīcija** |  | | | | |
| --- | --- | --- | --- | --- | --- |
| **Investīcijas ar PVN kopā, milj. EUR** | **Finansējuma avots milj. EUR** | | | |
| **Paralimpiskās komitejas finansējums** | **Valsts budžeta finansējums\*** | **Kreditēšana** | **Privātās investīcijas** |
| Zeme | 0,55 |  | 0,55 |  |  |
| Būvprojekts minimālā sastāvā | 0,05 |  | 0,05 |  |  |
| Būvprojekts | 0,50 |  | 0,60 |  |  |
| t.sk. sporta halle | 4,50 |  |  | 2,50 | 2,00 |
| t.sk. stadioni, tribīnes, palīgtelpas | 2,70 |  | 0,60 | 1,00 | 1,10 |
| t.sk. naktsmītnes/  administrācija | 1,90 | 0,90 |  |  | 1,00 |
| t.sk. teritorijas labiekārtošana/iekšējās inženierkomunikācijas | 1,10 | 1,10 |  |  |  |
| **KOPĀ TERITORIJĀ** | **11,30** | **2,00** | **1,80** | **3,50** | **4,10** |
| Ārpus teritorijas inženierbūve un inženierkomunikācijas | 2,00 | 2,00 |  |  |  |
| **Kopā** | **13,30** | **4,00** | **1,80** | **3,50** | **4,10** |

\*Finansējums 1.2 milj.euro apmērā ir iekļauts IZM pamatbudžeta maksimāli pieļaujamos valsts budžeta izdevumu kopējos apjomos 2018., 2019. un 2020.gadam, un attiecīgi ir iekļauts likumprojektā „Par valsts budžetu 2018.gadam” un likumprojektā „Par vidēja termiņa budžeta ietvaru 2018., 2019. un 2020.gadam”.

Uzsākot projekta īstenošanu 2019. gadā, pilnībā pabeigtas visas būves un labiekārtošanas darbi būs 2022. gadā, veicot darbus pa etapiem.

***3.tabula. Laika grafiks***

|  |  |  |
| --- | --- | --- |
| Nr. | **Aktivitāte/Apakšaktivitāte** | **Īstenošanas laiks** |
| 1. | Ārējās inženierkomunikācijas | 2019.gads |
| 2. | Teritorijas inženierkomunikācijas (iekšējie un ārējie tīkli) | 2019.-2020.gads |
| 3. | Stadions | 2020.gads |
| 4. | Viesnīca/naktsmītnes/administrācija | 2021. – 2022. |
| 5. | Multifunkcionāla halle | 2021. – 2022. |

**IV Finansējuma nepieciešamība 2017.gadā**

Lai 2018. gadā varētu uzsākt Paralimpiskā sporta centra būvniecības procesu, ir nepieciešams finansējums vairākiem priekšdarbiem, kuri ir jāuzsāk 2017.gada 4.ceturksnī un kuru izpilde turpināsies nākamā gada pirmajā pusgadā.

2017.gadā nepieciešamie finanšu līdzekļi sadalās sekojoši:

1. 545 000 EUR (pieci simti četrdesmit pieci tūkstoši trīs simti sešdesmit trīs euro) iegādes izmaksu segšanai (kadastra numurs 0100 073 2105; 0100 073 2106; 0100 073 0018 – kopējā platība 4,1951ha).
2. 50 000 EUR (piecdesmit tūkstoši euro) telpu programmu precizēšanai, būvniecības meta izstrādei, ūdens patēriņa, kanalizācijas, elektrības jaudu aprēķinu, transporta kustības/stāvvietu izvietojuma analīzei, tīklu shēmas un tehnisko noteikumu saņemšanai;
3. 20 000 EUR (divdesmit tūkstoši euro) Paralimpiskā sporta centra biznesa plāna izstrādei.

Ņemot vērā iepriekš minēto, kopējā summa, kas nepieciešamaar Paralimpiskā centra izveidi saistītiem pasākumiem 2017.gadā ir 615 000 EUR (seši simti piecpadsmit tūkstoši euro). Paralimpiskā komiteja uzņemas atbildību par Paralimpiskā sporta centra izveides projekta plānošanu, vadību, uzraudzību, kā arī par saņemtā finansējuma izlietojuma atbilstību.

Ņemot vērā, ka valsts pārvaldes funkcijas sporta nozarē pilda IZM, tad finansējumu ir nepieciešams iestrādāt IZM budžetā. Lai nodrošinātu nepieciešamo finansējumu tiks veikta apropriācijas pārdale no Finanšu ministrijas budžeta apakšprogrammas 41.01.00 „Iemaksas Eiropas Kopienas budžetā” 615 000 euro apmērā uz jaunveidojamo Izglītības un zinātnes ministrijas budžeta apakšprogrammu 09.26.00 „Dotācija biedrībai „Latvijas Paralimpiskā komiteja” Paralimpiskā sporta centra izveidei”, lai nodrošinātu ar Paralimpiskā sporta centra projekta uzsākšanu saistīto izdevumu segšanu (biedrībai „Latvijas Paralimpiskā komiteja”).

Kā īpaši nozīmīgam sporta un sociālam projektam, kurš nepieciešams būtisku sabiedrības interešu nodrošināšanai, aicinām izvērtēt Teritorijas attīstības plānošanas likumā noteiktā nacionālo interešu objekta statusa nepieciešamību Latvijas Paralimpiskam sporta centram un lemt par nepieciešamību virzīt attiecīgu priekšlikumu Ministru kabinetā. Minētā statusa noteikšana ievērojami atvieglos un paātrinās Paralimpiskā sporta centra izveidi.

Informatīvais ziņojums tiks skatīts Ministru kabinetā kopā ar IZM iesniegto rīkojuma projektu „Par apropriācijas pārdali”.

Labklājības ministrs J.Reirs

Vizē:

Valsts sekretārs I.Alliks

10.10.2017.

1599

Labklājības ministra padomnieks

K.Eņģelis

67021685, karlis.engelis@lm.gov.lv

1. Ministru kabineta noteikumi Nr.49, Rīgā, 2004.gada 27.janvārī (prot. Nr.4 13.§). [↑](#footnote-ref-1)
2. Ministru kabineta rīkojums Nr.666, Rīgā 2013.gada 18.decembrī (prot. Nr.67 91.§) “Par sporta politikas pamatnostādnēm 2014.-2020.gadam”. [↑](#footnote-ref-2)
3. Nacionālās Sporta padomes 2017.gada 29.marta sēdes protokols. http://www.izm.gov.lv/lv/sports/latvijas-nacionala-sporta-padome/sezu-protokoli [↑](#footnote-ref-3)
4. Darbi, kas veicami sadarbībā ar Rīgas domi. [↑](#footnote-ref-4)